b'\n_START_ARTICLE_\nComitatul Flandra\n_START_SECTION_\nIstoric\n_START_PARAGRAPH_\n\xc3\x8en anul 54 \xc3\xae.Hr. Cezar cucere\xc8\x99te regiunea \xc3\xaen timpul campaniei sale din Galia \xc8\x99i o integreaz\xc4\x83 provinciei Gallia Belgica. Regiunea era ocupat\xc4\x83 de o popula\xc8\x9bie format\xc4\x83 din triburi celte \xc8\x99i germanice cunoscute sub denumirea de belgi. \xc3\x8en secolul al V-lea regiunea este ocupat\xc4\x83 de triburi germanice \xc8\x99i aceasta intr\xc4\x83 treptat \xc3\xaen componen\xc8\x9ba Imperiului Carolingian. Judith, fiica lui Carol cel Ple\xc8\x99uv a primit regiunea care avea s\xc4\x83 devin\xc4\x83 Comitatul Flandra \xc3\xaen 862. Acesta din secolul al XI-lea a devenit o posesie a Regatului Fran\xc8\x9bei. \xc3\x8en 1191 restul comitatului a intrat sub autoritatea con\xc8\x9bilor din comitatul vecin Hainaut, iar \xc3\xaen 1384 \xc3\xaentreaga regiune a intrat \xc3\xaen posesia ducilor de Burgundia. \xc3\x8en 1477 linia acestora se stinge, regiunea intr\xc3\xa2nd \xc3\xaen posesia habsburgilor. Din 1556 \xc3\xaentreaga regiune intr\xc4\x83 sub tutela ramurii spaniole a casei de Habsburg, iar din 1713, aceasta intr\xc4\x83 sub tutela ramurii austriece._NEWLINE_\xc3\x8en aceast\xc4\x83 perioad\xc4\x83 regiunea a \xc3\xaenflorit datorit\xc4\x83 comer\xc8\x9bului \xc8\x99i a industriei textile. Ghent, Bruges \xc8\x99i Ypres au fost unele dintre cele mai importante ora\xc8\x99e din Evul Mediu. Bun\xc4\x83starea \xc8\x99i bog\xc4\x83\xc8\x9bia regiunii au f\xc4\x83cut-o renumit\xc4\x83, arta, \xc8\x99i \xc3\xaen special tapiseriile \xc8\x99i pictura flamand\xc4\x83 dezvolt\xc3\xa2ndu-se \xc3\xaen aceast\xc4\x83 perioad\xc4\x83. Totu\xc8\x99i, bog\xc4\x83\xc8\x9bia \xc8\x99i urbanizarea regiunii au f\xc4\x83cut ca aceast\xc4\x83 s\xc4\x83 fie puternic afectat\xc4\x83 de marile epidemii de cium\xc4\x83 \xc8\x99i de r\xc4\x83zboaiele din regiune: R\xc4\x83zboiul de 100 de ani \xc8\x99i conflictele reformei \xc8\x99i contrareformei_NEWLINE_Dup\xc4\x83 \xc3\xaenceputul Revolu\xc8\x9biei franceze din 1789 regiunea intr\xc4\x83 treptat \xc3\xaen zona de influen\xc8\x9b\xc4\x83 a Fran\xc8\x9bei, fiind incoroporat\xc4\x83 teritoriului Primei Republici Franceze \xc3\xaen 1795. Vechea organizare teritorial\xc4\x83 feudal\xc4\x83 a fost \xc3\xaenl\xc4\x83turat\xc4\x83 \xc8\x99i regiunea a fost organizat\xc4\x83 \xc3\xaen departamente (Lys \xc8\x99i Escaut) \xc8\x99i comune.'